钦定古今图书集成/理学汇编/文学典/第198卷 > 《书黄子思诗集后》前人
## 钦定古今图书集成/理学汇编/文学典/第198卷 > 《书黄子思诗集后》前人

予尝论《书》，以谓锺、王之迹，萧散简远，妙在笔画之外。
至唐颜、柳，始集古今笔法而尽发之，极书之变，天下
翕然以为宗师，而锺、王之法益微。至于诗亦然，苏、李
之天成，曹、刘之自得，陶、谢之超然，盖亦至矣。而李太
白、杜子美以英伟绝世之姿，凌跨百代，古今诗人尽废，然魏、晋以来，高风绝尘，亦少衰矣。李、杜之后，诗人
继作，虽间有远韵，而才不逮意，独韦应物、柳宗元，发
纤秾于简古，寄至味于澹泊，非馀子所及也。唐末，司
空图崎岖兵乱之间，而诗文高雅，犹有承平之遗风。
其论诗曰：“梅止于酸，盐止于咸，饮食不可无盐梅，而
其美常在咸酸之外。”盖自列其诗之有得于文字之
表者二十四韵，恨当时不识其妙。予三复其言而悲
之。闽人黄子思，庆历、皇祐间号能文字者。予尝闻前
辈诵其诗，每得佳句妙语，反复数四，乃识其所谓信
乎表圣之言，美在咸酸之外，可以一唱而三叹也。予
既与其子几道、其孙师是游，得窥其家集，而子思笃
行高志，为吏有异才，见于《墓志》详矣。予不复论，独评
其诗如此。